เร่งผลิตภาชนะจากธรรมชาติ (กาบหมาก) ส่งโรงพยาบาลสบเมย ใช้ซ้ำได้ ง่ายต่อการกำจัด
นายบรมัตถ์ ทิพกนก ผู้อำนวยการกลุ่มส่งเสริมสหกรณ์ 7 อำเภอสบเมย เปิดเผยว่า  สหกรณ์พัฒนาพื้นที่สูงแบบโครงการหลวงสบเมย จำกัด อยู่ระหว่างเร่งผลิตภาชนะจากธรรมชาติ  (กาบหมาก) ส่งโรงพยาบาลสบเมย จังหวัดแม่ฮ่องสอน เพื่อใช้เป็นภาชนะใส่อาหารให้ผู้ป่วยติดเชื้อตามความต้องการ ทั้งแบบจานและถ้วย ฃเบื้องต้น มียอดผลิตส่งโรงพยาบาลสบเมยถึง 3,000 ใบต่อเดือน โดยข้อดีของภาชนะจากกาบหมากคือ สามารถนำกลับมาใช้ใหม่ได้ อีกทั้งยังลดปัญหาในการเก็บขนขยะติดเชื้อ เนื่องจากเป็นวัสดุจากธรรมชาติซึ่งง่ายต่อการนำไปกำจัดและที่สำคัญคือสามารถสร้างรายได้ในครัวเรือนให้กับเกษตรกรบ้านแม่สามแลบได้อีกด้วย ที่ผ่านมาจากสถานการณ์การแพร่ระบาดของโรคโควิด-19 โดยเฉพาะในพื้นที่อำเภอสบเมย จังหวัดแม่ฮ่องสอน ยังคงพบผู้ติดเชื้ออย่างต่อเนื่อง จึงเป็นอีกหนึ่งทางเลือกที่จะช่วยลดปัญหาขยะติดเชื้อล้น หรือกำจัดไม่ทันผู้สนใจจะนำไปบริจาคให้โรงพยาบาล หรือโรงพยาบาลอื่นๆ มีความต้องการ สามารถติดต่อได้ที่ สหกรณ์พัฒนาพื้นที่สูงแบบโครงการหลวงสบเมย จำกัด หรือเพจ ฌ่ายไน่ หรือโทรศัพท์ 09-8957-0859